Scriture Cherokee

La **scriture Cherokee** a è un silabari inventât da Sequoyah par scrivi la lenghe Cherokee intal an 1819. La sô invenzion a è particolarmentri interessant, pal fat che Sequoyah, devant di inventâle, nol saveve ne lei ne scrivi. 

## Il Silabari
### Invenzion

Intor al 1809, impressionât dai "sfueis che a fevelin " dal lengaç scrit dai blancs, Sequoyah al tacà a lavorâ par meti dongje un sisteme par scrivi la lenghe cherokee. 
I siei prins esperiments ai forin cun pitograms/ideograms, ma bielplan chest sisteme al si trasformà in chel di un silabari: venastâi che te scriture cherokee ogni simbul al rapresente une silabe, e no un sôl foneme.
Cualchidun dai caratars al somee cetant a chei dal alfabet latin , ma la lôr leture a è dal dut diferent (par esempli, la forme che par cherokee si la lei /a/ a è scrite tantche la nestre D), pal fat che Sequayah al cjapà ad esempli une scriture – l’alfabet latin – che nol ere bon di lei
Il lavôr di Sequoyah al durà 12 agn, e il so prodot al si slargjà cuntune sveltece impressionant: intor al 1824, la maiorance dai Cherokees ai vevin imparât a lei e scrivi tal lôr lengaç.

### Descrizion
Ogni caratar al rapresente une silabe, come in tai kana gjaponês o inte scriture lineâr B. I prins cinc caratars a rapresentin lis vocâls isoladis; a vegnin daûr i caratars pa lis silabis combinadis di consonants e vocâls. L’ordin di leture al è de çampe a drete, e dal alt viers il bas.

Mentri che in altris lenghis, tantche il furlan la presince di desinis di miârs di silabis e impaçarès un grum une scriture silabiche, il fat che la lenghe cherokee e proviôt un numar plui scjars di silabis al rint pussibil cheste maniere di scrivile, ancje se cun cualchi fastidi che o viodarìn plui sot. L’ordin dai simbui e ancje il lôr aspiet a son stâts mudâts in tes primis disinis di agns, soredut pe influence dai missionaris, che a cirivin di assimilâ i natîfs.
A’nd’è cualchi particolaritât inte maniere che cheste scriture a spiegle la lenghe cherokee. Par esempli, lis silabis che a comencin cun /ɡ/  a son scritis compagnis di chês che a comencin cun /k/, siben che chês che a tachin cun /d/ a son scritis in mût diferent di che a tachin cun /t/.
Cundiplui, la scriture origjinarie no diferenzie lis vocâls lungjis di chês curtis, e par chest i scrits specialistics di vuê ai àn zontât une liniute pes vocâls lungjis. E ancje a mancje la distinzion des silabis che a finissin cun “h” o cul stop glotâl. Cussì, il caratar, **Ꮡ** al è doprât par scrivi *su* in *su:dali*, che al sarès il numar  'sîs' (**ᏑᏓᎵ**), ma il stes caratar **Ꮡ** al pues jessi let *suh*, par esempli te peraule *suhdi,* 'fishhook' (**ᏑᏗ**). Pes silabis che a finissin cuntune consonant divierse da *s, h,* a si dopre une silabe cuntune vocâl mude. Par esempli, **ᏧᎾᏍᏗ** (tsu-na-s-di) si lei *ju:nsdi*, venastâi 'piçul'. *Ns* in chest câs al ven scrit **ᎾᏍ** /nas/. La vocâl  /a/ a è trascrite ma no pronunziade.

### Storie
Il silabari al vè un sucès grandonon e al fo doprât par desinis di agns par stampâ il Cherokee Phoenix, un gjornâl in lenghe cherokee, par letaris, diaris e recipis medichis. Al è ancjemò doprât vuê, massime intes glesiis, ancje se i programs di scuele pe lenghe cherokee a doprin l’alfabet latin. A esist une Wikipedia che e dopre cheste scriture.

### Influence pussibil sul silabari liberian Vai
Al è pussibil che il silabari cherokee al sedi stât un model pe scriture Vai, començât a doprâ in Liberie intôr  1832/33.  Un cherokee emigrât in Liberie, Austin Curtis, e maridât intune impuartante famee Vai al divignì un impuartant capo dal popul Vai.  E vadì che nol è un câs se la "scrite suntune cjase" che e puartà l’atenzion dal mont su l’esistence de scriture Vai a ere propit su la cjase di Curtis.

## Rapresentazion pai ordenadôrs
La scriture cherokee a è rapresentade in Unicode, intes posizions da U+13A0 a U+13FD e da U+AB70 a U+ABFF.

Par cjatâ i caratars (par inglês fonts) cherokee:

* languagegeek.com fonts
* Everson Mono
* atypical.net Cherokee font

## Risultives


## Bibliografie
*Bender, Margaret. 2002. *Signs of Cherokee Culture: Sequoyah's Syllabary in Eastern Cherokee Life*. Chapel Hill: University of North Carolina Press.
*Bender, Margaret. 2008. Indexicality, voice, and context in the distribution of Cherokee scripts. *International Journal of the Sociology of Language* 192:91-104.
*Cherokee Language and Culture (Firm). ([200-]). *Cherokee syllabary*. Tulsa, OK: Cherokee Language and Culture.
*Cowan, A. (1981). *Cherokee syllabary primer*. Park Hill, OK: Cross-Cultural Education Center.
*Daniels, Peter T; Bright William. 1996. *The World's Writing Systems*. New York: Oxford University Press. pp.587-592.
*Foley, Lawrence. *Phonological Variation in Western Cherokee.* New York: Garland Publishing, Inc. 1980.
*Scancarelli, Janine. 2005. "Cherokee." *Native Languages of the Southeastern United States.* Edited by Heather K Hardy and Janine Scancarelli, 351-384.Bloomington: Nebraska Press.  	
* Tuchscherer, Konrad 2002 (with P.E.H. Hair). "Cherokee and West Africa: Examining the Origins of the Vai Script," *History in Africa*, 29, pp. 427-486.
*Walker, Willard and James Sarbaugh. 1993. The Early History of the Cherokee Syllabary. *Ethnohistory* 40.1: 70-94.

## Leams esternis

* Scriture cherokee su Omniglot